## Pradas anuncia que inclourà la nova depuradora de Benicàssim en el pla d'obres de l'EPSAR de 2024

*** La consellera avança que treballarà de la mà de l'Ajuntament per a donar valor a l'aiguamoll del Quadre de Santiago**

La consellera de Medi Ambient, Aigua, Infraestructures i Territori, Salomé Pradas, ha anunciat aquest dimecres que el seu departament “està ultimant el plec de condicions de redacció del projecte constructiu” de la nova estació depuradora d'aigües residuals (EDAR) de Benicàssim.

La titular de Medi Ambient, que ha mantingut una trobada amb l'alcaldessa de Benicàssim, Susana Marqués, ha assenyalat que aquest projecte, “que s'ha convertit en una demanda històrica, és fonamental”. Per aquest motiu “ens comprometem que el mes vinent d'octubre avancem, des de l'entitat pública de sanejament d'aigües residuals, en la posada en marxa d'aquest projecte tan important per al municipi, a fi que s'incloga en el pla d'obres del pròxim 2024”.

La responsable de Medi Ambient també ha avançat que es treballarà de la mà de l'Ajuntament el reconeixement de l'aiguamoll del Quadre de Santiago. “És fonamental donar visibilitat a aquests espais d'alt valor ecològic per a acostar els nostres entorns naturals i paisatgístics a la ciutadania”, ha indicat.” Farem possible que el desenvolupament urbanístic i la protecció mediambiental siguen compatibles”, ha destacat la consellera.

Un altre dels assumptes que s'han abordat en la reunió ha sigut la superpoblació de senglars. En aquesta línia, Pradas ha traslladat a l'alcaldessa que des del seu departament s'està tancant un protocol d'actuacions de control per a fer front al creixement descontrolat d'aquesta espècie, després de detectar-la en nombroses zones residencials. “En aquest moment -ha indicat- s'estudien les necessitats de cada municipi per a conéixer la problemàtica que tenen i abordar accions conjuntes”.

Pradas ha assegurat després d'aquesta trobada de treball que “des del Consell continuarem treballant amb els municipis i mantindrem una escolta activa per a atendre les demandes dels ajuntaments, perquè són ells els qui coneixen la realitat del nostre territori i les seues necessitats i els ajudarem a millorar de veritat el dia a dia i la qualitat de vida dels nostres ciutadans”.

Fecha: 06/09/2023